

**Marcali Kistérségi Többcélú Társulás**

* *8700 Marcali Rákóczi u. 11.*

🕿  *85/501-001 / 85/501-055*

* *www.marcalikisterseg.hu*

Ügyiratszám:13601-1/2023 1. számú előterjesztés

Ügyintéző: Bereczk Balázs

### E L Ő T E R J E S Z T É S

**a DBR Dél-Balatoni Régió Nonprofit Korlátolt Felelősségű Társaságban lévő üzletrész értékesítéséről**

**a Társulási Tanács 2023. október26-i ülésére**

**Tisztelt Társulási Tanács!**

A Társulási Tanács 2023. szeptember 18-i ülésén tájékoztató hangzott el arról, hogy az új törvényi szabályozásnak megfelelően jelentős változások következtek be a hulladék gazdálkodási közszolgáltatás működését, szervezését illetően.

2023. június 30-ig a Marcali Kistérségi Többcélú Társulás 32%-os résztulajdonában álló DBR Dél-Balatoni Régió Nonprofit Korlátolt Felelősségű Társaság látta el a térség hulladékgyűjtési közszolgáltatási feladatait, alvállalkozóként bevonva a Marcali és Térsége Közszolgáltató Nonprofit Kft-t. A *hulladékról szóló 2012. évi CLXXXV. törvény* rendelkezéseinek megfelelően 2023. július 1-től egy koncessziós társaság, a MOHU MOL Hulladékgazdálkodási Zrt. felel a hulladékgazdálkodási feladatok országos ellátásáért. A MOHU MOL Hulladékgazdálkodási Zrt. koncessziós szerződés keretében látja el többek között a kommunális hulladék begyűjtését, melyet korábban közszolgáltatóként a DBR Nonprofit Kft. végzett el. A koncesszor, feladatainak elvégzésére alvállalkozókat alkalmaz a gyűjtés koordinálására, illetve a gyűjtési tevékenységre. A Dél-Dunántúli régióban a Kaposvári Hulladékgazdálkodási Nonprofit Kft. (Adószám: 23423402-2-14; Cégjegyzékszám: 14-09-311632) és a Zalai Közszolgáltató Nonprofit Kft. (Adószáma: 24308649-2-20; Cégjegyzékszám: 20-09-073507) látja el a régiókoordinátori feladatokat, míg a gyűjtési tevékenység ellátásáért alvállalkozóként az MTKSZ Nonprofit Kft. felel.

A hulladékgazdálkodási feladatok államilag történő koncesszióba adásával egy időben az önkormányzatok hulladékgazdálkodási kötelezettségei megszűntek.

Tekintettel arra, hogy a térség hulladékgazdálkodási feladataiban a DBR Dél-Balatoni Régió Nonprofit Korlátolt Felelősségű Társaság 2023. július 1-től nem vesz részt, indokolt, hogy a Marcali Kistérségi Többcélú Társulás a Nonprofit Kft-ben lévő üzletrészét értékesítse.

A DBR Nonprofit Kft. 15.000.000 Ft-os jegyzett törzstőkével történő alapításához a Marcali Kistérségi Többcélú Társulás 4.800.000 Ft törzstőke betétet biztosított.

**Határozati javaslat**

A Társulási Tanács a DBR Dél-Balatoni Régió Nonprofit Korlátolt Felelősségű Társaságban lévő üzletrész értékesítéséről szóló előterjesztést megtárgyalta és az alábbi határozatot hozza:

1. A Társulási Tanács felhatalmazza a Társulás Elnökét a Marcali Kistérségi Többcélú Társulás tulajdonában álló 4.800.000 Ft névértékű, a DBR Dél-Balatoni Régió Nonprofit Korlátolt Felelősségű Társaság 32%-os üzletrészét megtestesítő törzsbetét legalább névértéken történő értékesítésére.

Felelős: Dr. Sütő László, társulás elnöke

Határidő: értelem szerint

Marcali, 2023. október 30.

Dr. Sütő László s.k.

elnök